Karin Nødgaard (DF), 2012-04-13:
I forbindelse med drøftelserne om satspuljemidlerne for 2012 var et af emnerne, hvordan vi fra lovgivers side kan medvirke til, at samfundet gør sit yderste for at beskytte og hjælpe børn og unge, som af den ene eller den anden grund ikke har eller har haft de optimale livsvilkår.
Det danske samfund er generelt kendetegnet ved, at vi passer på og beskytter de svage og udsatte, og der er et socialt sikkerhedsnet spændt ud, så vi kan hjælpe og vejlede, når der er brug for det.
Fra politisk side er der dog heldigvis en indstilling til, at der fortsat kan ske forbedringer, og at vi ikke er nået til et punkt, hvor vi kan konstatere, at nu er man nået i mål som samfund.
Dansk Folkeparti er som så mange andre, herunder andre politiske partier, myndigheder, interesseorganisationer og borgere i al almindelighed, påvirket og bekymret, når vi hører om sager, hvor børn og unge lider nød, er udsat for misrøgt eller er kommet i klemme i samfundet af den ene eller den anden årsag.
Nogle har det svært fysisk, psykisk eller socialt – det er både en ulykkelig situation at befinde sig i for den enkelte og ofte en meget uoverskuelig situation.
Derfor hilser Dansk Folkeparti dette lovforslag velkommen, et forslag, der også blandt de mange høringsberettigede får mange positive bemærkninger med.
Forslaget skal ses som en del af det at sikre en forbedring af børns og unges retsstilling i Danmark, og for at nå dertil er det vigtigt, at alle børn kender deres rettigheder og er klar over, hvor og hvordan de kan søge råd og vejledning, når livet og hverdagen er svær at overskue.
Det vil givet blive en fordel for børn og unge, at Børnerådets hjemmeside udbygges, og at man derigennem kan blive vejledt i, hvordan man kan klage og få hjælp i det offentlige system.
Og henvisningen til BørneTelefonen styrkes, hvilket klart er en fordel.
BørneTelefonen er en vigtig instans for mange udsatte børn og unge, hvor man kan få gratis og anonym rådgivning, når man henvender sig.
Når vi finder, det er vigtigt at styrke Børnerådets virksomhed, er det for at sikre, at børns rettigheder fremmes og styrkes i den offentlige debat, og at der bliver en øget mulighed for at påvirke kritisable forhold.
Derudover er der også en større inddragelse af børns og unges synspunkter i denne lovtekst, hvilket er en klar forbedring.
Styrkelsen af Folketingets Ombudsmand med oprettelsen af et særligt børnefagligt kontor har været vigtig, da der her kan behandles klager, der vedrører børn, aflægges besøg på institutioner, hvor børn opholder sig, og føres kontrol med myndigheder i forhold, der vedrører børn, og man kan eventuelt af egen fri drift tage sager op.
Som med så megen anden lovgivning er der stor fornuft i, at man løbende holder øje med de love, der vedtages, og at der efterfølgende kan justeres og eventuelt ske forbedringer.
Derfor finder Dansk Folkeparti det positivt, at ministeren vil følge op på ordningen om 2 år, og vi forventer, at partierne bag satspuljeaftalen inddrages og orienteres løbende.
Vi må i denne forbindelse ikke glemme, at en af vores fornemste opgaver som politikere er at beskytte dem, som ikke selv kan råbe op og tage vare på deres livssituation eller er kommet til et punkt i livet, hvor meget synes uoverskueligt.
Dansk Folkeparti bakker op og ser frem til at følge udmøntningen af dette lovforslag.